Aspo

Aspo Oyj ir Somijas daudznozaru konglomerāts. Tā galvenais birojs atrodas Helsinkos. Uzņēmums ir dibināts 1929. gadā.

Aspo Oyj akcijas tiek kotētas biržā Nasdaq Helsinki. Lielākie akciju turētāji (2023. gada janvārī): Havsudden Oy Ab (10,39 %), Aev Capital Holding Oy (10,36 %), Varma pensiju fonds (4,53 %), Vehmas Tapio (4,06 %).

 Vēsture 
1929. gadā tika dibināts kooperatīvs Asunto-osakeyhtiöitten Polttoaine Osuuskunta. Sākotnēji tas nodarbojās ar koksa importu. Pamazām tā darbību diversificēja transporta, kuģniecības un ķimikāliju izplatīšanā. Pirmais kuģis tika iegādāts 1949. gadā.

1977. gadā Raumā atklāja pirmo ekstensīvo ķimikāliju glabātuvi. 1970. gados uzņēmums sāka darboties arī informācijas tehnoloģijās.
1980. gadā Aspo kopā ar uzņēmumiem Nokia un Salora dibināja kopuzņēmumu Micronas Oy integrālo shēmu konstruēšanai un ražošanai.

1999. gadā uzņēmuma grupa tika sadalīta divos neatkarīgos uzņēmumos: Aspocomp tika iekļautas elektronikas operācijas, bet Aspo paturēja pārējās nozares.

2008. gada 28. februārī par 79 miljoniem EUR no Kesko tika nopirkts uzņēmums Kauko-Telko Oy. 2009. gada sākumā Kauko-Telko sadalīja atsevišķos uzņēmumos Kaukomarkkinat (Kauko) un Telko, kādi tie bija pirms nonākšanas Kesko īpašumā. Telko apvienoja ar Aspokem (ķīmisko vielu operācijas).

2014. gada 16. jūlijā Kaukomarkkinat frekvenču pārveidotāju biznesu Polijā pārdeva Somijas uzņēmumam Vacon.
2014. gada sākumā tika nolemts atdalīt Leipurin kā atsevišķu uzņēmumu. Tā akcijas bija plānots decembrī sākt kotēt biržā NASDAQ OMX Helsinki. 3. decembrī akcionāri atcēla šo nodomu, jo Leipurin ceturtā ceturkšņa rezultāti atšķīrās no agrāk publicētajām prognozēm, ko radīja Krievijas rubļa vērtības kritums novembra beigās.
2015. gada 23. februārī Kaukomarkkinat pārdeva papīra, apstrādes un enerģētikas industriālo iekārtu biznesu uzņēmumam NiJuPe Oy.
2018. gada 29. jūnijā ESL Shipping vienojās iegādāties Zviedrijas kuģniecības uzņēmumu AtoB@C, tādējādi paplašinot biznesu no izejvielu pārvadājumiem līdz rūpniecības precēm; darījums tika pabeigts 31. augustā.

2021. gada 27. oktobrī Telko iegādājās Igaunijas smērvielu biznesa uzņēmuma Mentum AS kapitāldaļas.
Pēc Krievijas iebrukuma Ukrainā 2022. gada aprīlī Aspo paziņoja, ka Leipurin atstās Austrumu tirgus, ESL Shipping pārtrauks pārvadājumus Krievijā, Telko turpina izskatīt stratēģiskās iespējas.
2022. gada 30. maijā Leipurin no Zviedrijas Abdon Group iegādājās Zviedrijas maizes rūpniecības izplatītāju Kobia Ab.
1. jūlijā Leipurin pabeidza saldēšanas risinājumu ražošanas uzņēmuma Vulganus pārdošanu vadošajam Austrijas maizes cepšanas iekārtu ražotājam KÖNIG Maschinen GmbH.
17. oktobrī tika paziņots, ka Telko meitas uzņēmums Krievijā tiks pārdots Krievijas uzņēmumam GK Himik.
28. septembrī Telko iegādājās Norvēģijas uzņēmumu Johan Steenks AS, kas nodarbojās ar tehnisko plastmasu un plastmasas piedevu izplatīšanu.
1. novembrī meitas uzņēmums Kauko, kas darbojās informācijas tehnoloģijās, tika pārdots uzņēmumam Signal Partners.
2023. gada 31. janvārī Telko iegādājās Polijas uzņēmumu Eltrex, kas izplatīja speciālās ķīmiskās vielas un rūpnieciskos iepakojuma materiālus (galvenokārt izejvielas pārklājumu, grīdas segumu un sadzīves ķīmijas rūpniecībai).

 Aspo Latvijā 
1998. gada 13. janvārī Latvijā Aspo dibināja meitas uzņēmumu SIA Aspokem Latvia.

1999. gada 29. janvārī Latvijā tika dibināts uzņēmums  Ulkokaupat Latvia. 2002. gada 9. aprīlī to pārdēvēja par SIA Leipurin Tukku Latvia. 2007. gada 26. jūnijā to pārdēvēja par SIA Telko Latvia. 2009. gada 1. oktobrī tas ieguva nosaukumu SIA Leipurin. Savukārt par SIA Telko Latvia 2009. gada 29. decembrī tika pārdēvēts SIA Aspokem Latvia.

2009. gada 29. decembrī SIA Leipurin iegādājās uzņēmuma SIA "Raugs un citas preces" kapitāldaļas; tas bija dibināts 1995. gadā un piedāvāja produktus ceptuvēm, pārtikas produktu pārstrādes uzņēmumiem ar oriģinālo preču zīmi Kon-Cept, kā arī pārtikas izgatavošanai nepieciešamo aprīkojumu un darba rīkus. 2010. gada 1. jūlijā SIA "Raugs un citas preces" apvienojās ar SIA Leipurin.

 Uzņēmuma struktūra 
Aspo bizness sadalīts trīs meitas uzņēmumos:
 ESL Shipping nodarbojas ar jēlkravu un rūpniecības preču transportēšanu pa jūru, kā arī saistītiem pakalpojumiem enerģētikas un smagās rūpniecības nozarē;
 Leipurin cepšanas un pārtikas rūpniecībai piegādā izejvielas, iekārtas un ražošanas līnijas, kā arī veic ar to saistītu ekspertīzi;
 Telko piedāvā plastmasas jēlmateriālus, rūpnieciskās ķimikālijas un smērvielas, kā arī veic ar to saistītu tehnisko atbalstu.

 Atsauces 

 Ārējās saites 
 Aspo vietne
 ESL Shipping
 Leipurin
 Leipurin Latvijas vietne
 Telko